लेनदार घर पर धमकी देकर पैसा मांगते थे; अपना बंगला भी खोने वाले थे
Bollywood Legend Amitabh Bachchan ABCL Crisis - Actor Speaks About Impact of ABCL's losses on His career. सुपरस्टार अमिताभ बच्चन 90 के दशक में तकरीबन-तकरीबन बैंकरप्ट हो गए थे। उस वक्त उनकी फिल्म प्रोडक्शन कंपनी अमिताभ बच्चन कॉर्पोरेशन लिमिटेड (ABCL) बड़े नुकसान में चल रही थी।
सुपरस्टार अमिताभ बच्चन 90 के दशक में बैंकरप्ट हो गए थे। उस वक्त उनकी प्रोडक्शन कंपनी अमिताभ बच्चन कॉर्पोरेशन लिमिटेड (ABCL) बड़े घाटे में चल रही थी। उनके ऊपर 90 करोड़ का कर्जा हो गया था। इसके साथ ही उनके ऊपर 55 केस भी दाखिल थे। उनके घर पर लोग देनदारी मांगने आ जाते थे। वे लोग उन्हें भला-बुरा कहते थे।
बिग बी अपना बंगला भी खोने वाले थे। एक पुराने इंटरव्यू में उन्होंने कहा कि ये उनकी लाइफ का खराब खराब वक्त था। उन्होंने कहा कि कंपनी काफी ज्यादे घाटे में थी, और सबसे बुरी बात ये थी उस वक्त उनकी पूरी प्रापर्टी एक साथ अटैच थी।
लोन देने वाले लोग दरवाजे पर आकर गालियां बकते थे- बिग बी
वीर सांघवी के साथ एक पुराने इंटरव्यू में अमिताभ बच्चन ने कहा, 'जो लोग मेरी कंपनी से जुड़ने के लिए एक्साइटेड रहते थे वो अचानक बदल गए थे। उनका दुश्मनी वाला रवैया हो गया था। वो काफी रूड और अपमानजनक हो गए थे। कुल मिलाजुला कर मामला काफी खराब हो गया था। लोन देने वाले लोग दरवाजे पर आकर गालियां बकते थे और धमकियों के साथ अपने पैसे वापस मांगते थे।'
'उस वक्त किसी ने अच्छी सलाह नहीं दी'
अपने कर्ज के बारे में बात करते हुए बिग बी ने आगे कहा, 'इसमें से कुछ कर्ज हमने सरकारी संस्थाओं जैसे प्रसार भारती और दूरदर्शन से लिया था। कुछ कर्ज बैंक और पर्सनल लोन से लिए थे।
इसके अलावा मैंने और जया ने गलती से पर्सनल गारंटी भी दे दी थी। उस वक्त किसी ने हमें अच्छे से आर्थिक सलाह नहीं दी थी। हम लोगों से कहा गया कि कुछ नहीं होगा, इसलिए हमने निश्चिंत होकर गारंटी वाले पेपर्स पर साइन कर दिए थे।'
1995 में कंपनी बनाई, एक साल में घाटे में आई
अमिताभ बच्चन ने 1995 में अपनी कंपनी अमिताभ बच्चन कॉर्पोरेशन लिमिटेड (ABCL) की शुरुआत की थी। पहले साल में कंपनी ने 65 करोड़ रुपए का टर्नओवर किया और 15 करोड़ के मुनाफे में रही थी। लेकिन दूसरे साल ग्रोथ में कमी देखने को मिली।
उनकी कंपनी इवेंट मैनेजमेंट का भी काम करती थी। एक इवेंट में कंपनी को 4 करोड़ रुपए का घाटा हुआ। इसके बाद कंपनी के बैनर तले बनी मृत्युदाता जैसी कुछ फिल्में फ्लॉप हो गईं। इससे कंपनी को और भी नुकसान हुआ।
कर्मचारियों को सैलेरी तक देने के पैसे नहीं थे
1999 आते-आते ये स्थिति आई कि अमिताभ बच्चन के पास अपने कर्मचारियों को सैलेरी तक देने के पैसे नहीं थे। लोगों का विश्वास कंपनी से उठने लगा था। उसी के बाद लेनदारों का उनके घर पर जमावड़ा होने लगा था। नौबत यहां तक आ गई कि उन्हें अपना दूसरा वाला बंगला 'प्रतीक्षा' गिरवी रखना पड़ा था। बिग बी काफी परेशान रहते थे। उन्हें रातों में नींद तक नहीं आती थी।
मोहब्बतें और KBC से फिर चमकी किस्मत
इतनी बड़ी आपदा आने के बाद आखिरकार अमिताभ बच्चन के दिन फिर से बदलने शुरू हुए। उन्हें यश चोपड़ा की मोहब्बतें और टीवी रियलिटी शो कौन बनेगा करोड़पति होस्ट करने को मिल गया। 2013 में इंडिया टुडे को दिए इंटरव्यू में बिग बी KBC को लेकर कहा था, "ये ऐसे वक्त में मेरे पास आया, जब मुझे इसकी सबसे ज्यादा जरूरत थी।
रिपोर्ट्स की मानें तो पहले सीजन के 85 एपिसोड्स से बिग बी ने करीब 15 करोड़ रुपए कमाए थे। इसके बाद सुपरहिट फिल्म मोहब्बतें में काम करने के बाद उनके पास फिर से फिल्मों और ऐड्स की लाइन लग गई। इनसे कमाए पैसों से बिग बी ने अपने सारे कर्ज चुका दिए।
बिग बी ने कर्ज का एक-एक पैसा लौटा दिया
एक्टर परेश रावल ने एक इंटरव्यू में कहा था, 'अमिताभ बच्चन के ऊपर इतना पैसा बकाया था फिर भी उन्होंने किसी को भी कभी बुरा भला नहीं बोला। वो चाहते तो कानून का सहारा ले सकते थे लेकिन उन्होंने एक-एक रुपया लौटा दिया आखिरकार वो हरिवंश राय बच्चन के बेटे हैं। मानना पड़ेगा, वो क्या आदमी हैं।"
परेश रावल ने इसके अलावा ये भी कहा कि अमिताभ बच्चन अपने बेस्ट डेज में भी अपनी डिग्निटी को मेंटेन करके चलते थे वरना आजकल के न्यू कमर तो थोड़ी शोहरत मिलने पर नखरे करने लगते थे।